GRB

**REPUBLIKA HRVATSKA**

**VARAŽDINSKA ŽUPANIJA**

**OPĆINA CESTICA**

**Općinski načelnik**

KLASA: 311-08/19-09/1

URBROJ: 2186/03-01/1-19-1

Cestica, 21.10.2019.

Temeljem članka 46. Statuta Općine Cestica ( „Službeni vjesnik Varaždinske županije“ broj 17/18), članka 30. Programa poticanja razvoja malog i srednjeg poduzetništva na području Općine Cestica za razdoblje 2018. – 2021. ( „Službeni vjesnik Varaždinske županije“ broj 33/18) te Odluke o izmjenama i dopunama Programa poticanja razvoja malog i srednjeg poduzetništva Općine Cestica za razdoblje 2018. – 2021. (Službeni vjesnik Varaždinske županije broj 18/19 ), Općinski načelnik Općine Cestica, dana 21.10.2019. godine objavljuje

**JAVNI POZIV**

**za dodjelu potpora male vrijednosti kroz Program poticanja razvoja malog i srednjeg poduzetništva na području Općine Cestica za razdoblje 2018. – 2021. – Podmjera 2.1. Podizanje višegodišnjih nasada**

**I. PREDMET JAVNOG POZIVA**

Predmet javnog poziva (u daljnjem tekstu Poziv) je dodjela potpora male vrijednosti iz Mjere 2. «Bespovratne potpore poljoprivrednom sektoru iz Programa poticanja razvoja malog i srednjeg poduzetništva na području Općine Cestica za razdoblje 2018. – 2021» (u nastavku teksta «Program poticanja razvoja MSP».

Potpore male vrijednosti se dodjeljuju sukladno pravilima Europske komisije o pružanju potpore male vrijednosti poduzetnicima propisanim Uredbom Komisije (EZ) broj 1408/2013. od 18. prosinca 2013. o primjeni članaka 107. i 108. Ugovora o funkcioniranju Europske unije na de minimis potpore (Službeni vjesnik Europske unije L 352/1) – u daljnjem tekstu: Ureda o potporama male vrijednosti.

Sukladno članku 3. Uredbe o potporama male vrijednosti, ukupni iznos potpora male vrijednosti koji je dodijeljen jednom poduzetniku ne smije prijeći iznos od 15.000,00 EUR-a tijekom trogodišnjeg fiskalnog razdoblja.

**II. SVRHA I CILJEVI JAVNOG POZIVA**

Svrha javnog poziva je provedba aktivnosti iz Podmjere 2.1. Podizanje višegodišnjih nasada a kojom se nastoji potaknuti mikro, male i srednje poduzetnike na očuvanje te povećanje poljoprivredne proizvodne osnove višegodišnjih nasada.

Cilj ovog poziva je kroz sufinanciranje troškova certificiranog sadnog materijala pri podizanju novih te rekonstrukciji/konverziji/povećanju gustoće sklopa postojećih višegodišnjih nasada, povećati ukupno zasađene površine višegodišnjih nasada te potaknuti intenzitet korištenja poljoprivrednog potencijala na području Općine Cestica, mjereno u hektarima zemljišta pod višegodišnjim nasadima.

**III. KORISNICI SREDSTAVA**

Korisnici potpora po ovom pozivu mogu biti obiteljska poljoprivredna gospodarstva (OPG), obrti, mikro, mala i srednja trgovačka društva, upisani u Upisnik poljoprivrednih gospodarstava koji posluju u sektoru primarne poljoprivredne proizvodnje ili su registrirani za obavljanje djelatnosti primarne poljoprivredne proizvodnje do trenutka podnošenja prijave i imaju sjedište na administrativnom području Općine Cestica.

**IV. KRITERIJI ZA ISKLJUČENJE**

Potpora po ovom Programu se ne može dodijeliti:

1. Poduzetnicima koji su u postupku predstečajne nagodbe sukladno Zakonu o financijskom poslovanju i predstečajnoj nagodbi (NN 108/12, 144/12, 81/13, 112/13, 71/15, 78/15)
2. Poduzetnicima koji nisu ispunili obveze vezane uz plaćanje dospjelih poreznih obveza prema državnom i općinskom proračunu i obveza zdravstveno i mirovinsko osiguranje
3. Poduzetnicima koji nemaju podmirene sve obaveze prema svojim zaposlenicima prema bilo kojoj osnovi
4. Prijavitelju koji je dobio državnu potporu ili potporu male vrijednosti za isti opravdani trošak projekta
5. Prijavitelju koji nije izvršio zatraženi povrat ili je u postupku povrata sredstava prethodno dodijeljenih u drugom postupku dodjele bespovratnih sredstava iz bilo kojeg javnog izvora
6. Prijavitelju kojem je utvrđeno teško kršenje Ugovora zbog neispunjavanja ugovornih obveza, a koji je bio potpisan u sklopu nekog drugog postupka dodjele bespovratnih sredstava
7. Prijavitelju koji je u sukobu interesa u predmetnom postupku dodjele bespovratnih sredstava
8. Prijavitelju koji nema registriranu djelatnost u sektoru primarne poljoprivredne proizvodnje

**V. IZNOS I INTENZITET POTPORE**

U proračunu Općine Cestica za 2019. godinu sredstva za provedbu Podmjere 2.1. Podizanje višegodišnjih nasada planirana su u razdjelu AOP 2019 – 00205 Razvoj poljoprivrede, u iznosu od 20.000,00 kn.

Sredstva su namijenjena za sufinanciranje troškova kupnje sadnog materijala višegodišnjih nasada, sukladno listi prihvatljivih troškova koja je sastavni dio ovog Javnog poziva.

Potpore će se dodjeljivati do iskorištenja planiranih proračunskih sredstava za 2019. godinu. U slučaju iskorištenja planiranih sredstava na službenim web stranicama Općine Cestica izdati će se obavijest o obustavi Poziva.

Sve podnesene projektne prijave koje udovolje uvjetima javnog poziva do trenutka obustave poziva a za koje je u postupku dodjele izdana obavijest o nemogućnosti odobravanja zbog iskorištenosti raspoloživih sredstava nalaze se na rezervnoj listi te se obrađuju redoslijedom zaprimanja u slučaju preraspodjele raspoloživih sredstava unutar pojedinih podmjera u sklopu mjere 2, temeljem članka 33. Programa poticanja razvoja MSP, do financijskog zaključenja proračunske godine.

Korisnik u proračunskom razdoblju za 2019. godinu po ovom Javnom pozivu može podnijeti više prijava s time da ukupni iznos dodijeljenih bespovratnih sredstava ne može premašivati iznos od 7.000,00 kn godišnje po korisniku, odnosno 10.000,00 kn godišnje po korisniku u slučaju da korisnik podiže višegodišnji nasad na revitaliziranoj zapuštenoj površini koju je stekao u vlasništvo.

Maksimalni intenzitet potpore koje korisnik može ostvariti iznosi 50 % ukupno prihvatljivih troškova za nabavu certificiranih sadnica.

**VI. NAMJENA POTPORE I RAZDOBLJE PRIHVATLJIVOSTI TROŠKOVA**

Potpora se dodjeljuje za troškove kupnje certificiranog sadnog materijala višegodišnjih nasada sukladno listi prihvatljivih troškova za troškove nastale u 2019. godini i troškove koji će nastati najkasnije u roku od 9 mjeseci od potpisa Ugovora o dodjeli bespovratne potore.

**VII. PRIHAVATLJIVI TROŠKOVI I JEDINIČNA OGRANIČENJA**

Prihvatljivi troškovi po ovom Javnom pozivu su troškovi certificiranog sadnog materijala te će se potpora u 2019. godini dodjeljivati kako slijedi:

|  |  |  |
| --- | --- | --- |
| **Redni broj** | **Vrsta sadnica** | **Minimalan broj kupljenih sadnica** |
| 1. | Jabuka | 80 |
| 2. | Kruška | 80 |
| 3. | Trešnja | 50 |
| 4. | Višnja | 30 |
| 5. | Šljiva | 30 |
| 6. | Vinova loza | 120 |
| 7. | Breskva | 50 |
| 8. | Nektarina | 50 |
| 9. | Marelica | 50 |
| 10. | Malina | 100 |
| 11. | Kupina | 100 |
| 12. | Ribizl | 100 |
| 13. | Jagode | 450 |
| 14. | Orah | 25 |
| 15. | Kesten | 25 |
| 16. | Ljeska | 40 |
| 17. | Aromatično bilje | 450 |
| 18. | Nove vrste voćnog sadnog materijala (goji bobice, šipak i drugo) | 100 |

Navedena jedinična ograničenja minimalnog broja kupljenih sadnica podjednako se odnose na prijavitelje koji podnose zahtjev za potporu za podizanje novih višegodišnjih nasada kao i na prijavitelje koji podnose zahtjev za potporu za rekonstrukciju/konverziju/povećanje gustoće sklopa postojećih višegodišnjih nasada.

Trošak PDV-a za korisnike kojima je PDV povrativ predstavlja neprihvatljiv trošak za financiranje.

**VIII. POSTUPAK DODJELE**

1. Objava Javnog poziva za podnošenje Prijava za dodjelu potpora male vrijednosti kroz Program poticanja razvoja MSP. – Podmjere 2.1. Podizanje višegodišnjih nasada
2. Zaprimanje Prijava
3. Obrada prijava
   1. Faza I. Registracija projektne prijave
   2. Faza II. Administrativna provjera, provjera prihvatljivosti projekta i aktivnosti, ocjena kvalitete te provjera prihvatljivosti izdataka kojima se provjerava cjelovitosti i potpunost podnesene prijave te usklađenost s odredbama Programa i Javnog poziva
   3. Izdavanje obavijesti o prihvatljivosti i sklapanje Ugovora s korisnikom
   4. Isplata potpore na žiro račun korisnika za korisnike koji potražuju retroaktivni povrat troškova nastalih u 2019. godini
   5. Isplata potpore na žiro račun korisnika nakon realizacije ulaganja i dostave računa za nabavljeni sadni materijal za korisnike koji će ulaganje provesti nakon potpisa Ugovora

Projektni prijedlozi se obrađuju prema redoslijedu zaprimanja do iskorištenja sredstava ili zaključno do 31.12.2019 godine. Postupak dodjele provodi Povjerenstvo kojeg Zaključkom imenuje načelnik Općine Cestica.

Ukoliko se u fazi administrativne provjere utvrdi da je podnesena dokumentacija nepotpuna projektni prijedlog se u cijelosti odbacuje i prijavitelju se izdaje Obavijest o odbijanu. Prijavitelj po odbijanju može podnijeti novu Prijavu.

Ukoliko se u fazi provjere prihvatljivosti projekta i aktivnosti, ocjene kvalitete te provjere prihvatljivosti izdataka utvrde nejasnoće prijavitelja će se uputiti na dopunu projektnog prijedloga.

**U slučaju potrebe za dopunom/pojašnjenjem projektnog prijedloga, rok za dostavu traženih dopuna pojašnjenja je 5 radnih dana od dana zaprimanja. Komunikacija s prijaviteljem u sklopu evaluacije projektnog prijedloga može se vršiti slanjem pismena putem pošte ili putem elektroničke pošte. Preferirani način komunikacije prijavitelj odabire popunjavanjem Prijavnog obrasca. Ukoliko prijavitelj u sklopu prijavnog obrasca ne odabere preferirani način komunikacije, pismena će se slati putem pošte.**

**U slučaju da prijavitelj ne dostavi traženo pojašnjenje/dopunu u zadanom roku, projektna prijava se u cijelosti odbija**

Po završetku faze I. i faze II. Povjerenstvo prijavitelju izdaje Obavijest o prihvatljivosti čime stječe status korisnika. Na prijedlog Povjerenstva i temeljem Obavijesti o prihvatljivosti, načelnik Općine Cestica izdaje Odluku o dodjeli potpore te se korisnikom potpisuje Ugovor o dodjeli de minimis potpore.

Dodijeljena sredstva se isplaćuju na žiro račun korisnika naveden u Prijavnom obrascu 1. koji čini sastavni

Povjerenstvo za dodjelu prije isplate potpore ima pravo izvršiti kontrolu na terenu kod korisnika u svrhu provjere namjenskog korištenja odobrenih sredstava. Naknadna kontrola na terenu u razdoblju provedbe Programa poticanja razvoja MSP provest će se na nasumičnom uzorku od 5 %.

**IX. SADRŽAJ PROJEKTNOG PRIJEDLOGA**

Podnositelj zahtjeva za dodjelu potpore male vrijednost treba dostaviti sljedeću obveznu dokumentaciju:

1. Prijavni obrazac 1\_ PP - MSP – M\_2.1/ 2019
2. Izjava prijavitelja o istinitosti podataka, izbjegavanju dvostrukog financiranja i ispunjavanja preduvjeta za sudjelovanje u postupku dodjele de minimis potpore (Obrazac 2)
3. Izjava o korištenim potporama male vrijednosti (Obrazac 3)
4. Kopiju računa za nastale troškove i dokaz o plaćanju za račune plaćene putem žiro računa ili uplatnice i/ili Kopija ponude za sadni materijal koji će se tek nabaviti
5. Kopija naslovnice posljednjeg podnesenog Zahtjeva za izravna plaćanja ili Rješenje o upisu u Upisnik poljoprivrednih gospodarstava
6. Za ulaganja u višegodišnje nasade vinove loze, kopija Rješenja o upisu u registar proizvođača vina i/ili grožđa (izuzev podizanja prvog nasada)
7. Fotodokumentacija lokacije ulaganja i fotodokumentacija izvršenog ulaganja ukoliko je ulaganje izvršeno do trenutka podnošenja zahtjeva za potporu

**Najkasnije do trenutka potpisa Ugovora o dodjeli sredstava korisnik se obvezuje dostaviti:**

1. Potvrdu nadležne porezne ispostave o nepostojanju dugovanja prema proračunu RH

Ispunjenje kriterija podmirenih obveza prema Općinskom proračunu utvrdit će Povjerenstvo uvidom u službene evidencije Općine.

**X. NAČIN PODNOŠENJA PRIJAVA**

Obvezna dokumentacija Javnog poziva dostupna je za preuzimanje na službenim web stranicama Općine Cestica i u tiskanom obliku u Jedinstvenom upravnom odjelu Općine Cestica.

Projektni prijedlog koji uključuje dokumentaciju navedenu u točki IX. ovog Javnog poziva dostavlja se u zatvorenom paketu/omotnici, preporučenom poštom ili osobnom dostavom u pisarnicu Jedinstvenog upravnog odjela Općine Cestica s obavezno naslovljenom adresom i naznakom:

**OPĆINA CESTICA**

**Jedinstveni upravni odjel Općine Cestica**

**Dravska 1a**

**42208 Cestica**

«Program poticanja razvoja malog i srednjeg poduzetništva Općine Cestica za razdoblje 2018. – 2021. – Podmjera 2.1»

ZAHTJEV ZA POTPORU – NE OTVARAJ

***Elektronsku verziju prijavnog obrasca i Izjava te sken popratne dokumentacije korisnik treba pohraniti na svom računalu.***

Poziv se vodi u modalitetu trajno otvorenog poziva te je podnošenje prijava moguće do kraja 31.12.2019. godine odnosno do iskorištenja sredstava predviđenih u proračunu Općine Cestica za ovu Mjeru.

**XI. OBVEZE PRIJAVITELJA I KORISNIKA**

1. Prijavitelji podnošenjem Zahtjeva za dodjelu potpore jamče da će sredstva utrošiti za namjenu za koju je dodijeljena potpora.
2. Korisnici sredstava potpisivanjem Ugovora o dodjeli sredstava obvezuju se najkasnije u roku od devet mjeseci od izvršene isplate de minimis potpore, Jedinstvenom upravnom odjelu Općine Cestica dostaviti **valjani dokaz o izvršenoj aktivnosti podizanja višegodišnjeg nasada ukoliko aktivnost nije dovršena u trenutku podnošenja zahtjeva za potporu te dokaz o upisu nasada u ARKOD registar ukoliko se radi o podizanju novih višegodišnjih nasada.**

Ukoliko se utvrdi da su korisnici odobrena sredstva nenamjenski utrošili, ili nisu izvršili obveze iz potpisanog Ugovora o dodjeli de minimis potpore dužni su odobrena sredstva vratiti u Proračun Općine Cestica zajedno s obračunatom zakonskom zateznom kamatom i gube pravo sljedeće 3 (tri) godine na poticajna sredstva iz proračuna Općine Cestica.